*****

ΚΑΝΟΝΙΣΜΟΣ (ΕΟΚ) αριθ. 1514/88 ΤΗΣ ΕΠΙΤΡΟΠΗΣ

της 30ής Μαΐου 1988

για λεπτομέρειες εφαρμογής του καθεστώτος εισαγωγής για το 1988 που εφαρμόζεται στα προϊόντα των κωδικών ΣΟ 0714 10 90 και 0714 90 10, καταγωγής τρίτων χωρών που δεν αποτελούν μέλη της GATT, εκτός από τη Λαϊκή Δημοκρατία της Κίνας, κατά το έτος 1988

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 430/87 του Συμβουλίου της 9ης Φεβρουαρίου 1987 για το εισαγωγικό καθεστώς που εφαρμόζεται για τα προϊόντα της διάκρισης 0706 Α του κοινού δασμολογίου, τρίτων χωρών και για την τροποποίηση του κανονισμού (ΕΟΚ) αριθ. 990/68 για το κοινό δασμολόγιο (1), και ιδίως το άρθρο 2,

τον κανονισμό (ΕΟΚ) αριθ. 1314/88 του Συμβουλίου της 26ης Απριλίου 1988 σχετικά με το καθεστώς εισαγωγής για το 1988 που εφαρμόζεται στα προϊόντα των κωδικών ΣΟ 0714 10 90 και 0714 90 10, καταγωγής ορισμένων τρίτων χωρών που δεν αποτελούν μέλη της GATT, εκτός από τη Λαϊκή Δημοκρατία της Κίνας (2), και ιδίως το άρθρο 2,

Εκτιμώντας:

ότι, κατ' εφαρμογή του κανονισμού (ΕΟΚ) αριθ. 430/87, τα προϊόντα που υπάγονται στην παλαιά διάκριση 07.06 Α του κοινού δασμολογίου και περιλαμβάνονται στη συνδυασμένη ονοματολογία, που εφαρμόζεται από την 1η Ιανουαρίου 1988, υπό τους κωδικούς ΣΟ 0714 10 90 και 0714 90 10, καταγωγής τρίτων χωρών που δεν αποτελούν μέλη της GATT, εκτός από τη Λαϊκή Δημοκρατία της Κίνας, υπόκεινται κατά την εισαγωγή τους σε εισφορά ύψους μέχρι και 6 % κατ' αξία, μέσα στο όριο μέγιστης ποσότητας που καθορίστηκε σε 30 000 τόνους για το 1988 με τον κανονισμό (ΕΟΚ) αριθ. 1314/88· ότι εντούτοις, αυτός ο ποσοτικός περιορισμός δεν ισχύει για τα προϊόντα που προορίζονται μόνο για την άμεση ανθρώπινη κατανάλωση· ότι πρέπει να θεσπιστούν οι λεπτομέρειες εφαρμογής του καθεστώτος αυτού για το έτος 1988·

ότι, όσον αφορά τα προϊόντα καταγωγής Βιετνάμ πρέπει, προκειμένου να ελέγχονται οι πραγματικά εισαγόμενες ποσότητες, να προβλεφθεί ότι η αίτηση για πιστοποιητικό εισαγωγής συνοδεύεται από βεβαίωση που εκδίδεται με πρωτοβουλία της χώρας εξαγωγής· ότι, εντούτοις, κρίνεται αναγκαίο να ληφθεί υπόψη η ιδιάζουσα περίπτωση των εμπορευμάτων που ήταν δυνατόν να εισαχθούν στο πλαίσιο του σχετικού καθεστώτος για το 1987, λόγω της εξαιρετικά ταχείας εξάντλησης των διαθέσιμων τη στιγμή εκείνη ποσοτήτων και τα οποία έχουν από τότε υπαχθεί σε καθεστώς τελωνειακής αποταμίευσης ή ελεύθερης ζώνης, εν αναμονή του καθορισμού από το Συμβούλιο της ποσόστωσης που εφαρμόζεται για το 1988· ότι, προκειμένου να αποφευχθούν παρεκτροπές του εμπορίου οι οποίες ενδέχεται να περιπλέκουν τη διαχείριση της ποσόστωσης για το 1988, τα εμπορεύματα αυτά πρέπει να έχουν υπαχθεί στα εν λόγω καθεστώτα πριν από την 1η Ιανουαρίου 1988·

ότι, βάσει της κτηθείσας πείρας και λαμβανομένης υπόψη της ιδιάζουσας κατάστασης που περιγράφεται ανωτέρω, πρέπει, προκειμένου να αποφευχθεί η υποβολή αιτήσεων για ποσότητες ασυνήθιστα μεγάλες, να καθοριστεί μια μέγιστη ποσότητα ανά αίτηση και να προβλεφθεί ότι μια αίτηση δεν μπορεί σε καμία περίπτωση να αφορά ποσότητα μεγαλύτερη από εκείνη που έχει στην κατοχή του ο αιτών· ότι, για λόγους ελέγχου και διοικητικής αποτελεσματικότητας οι αιτήσεις πιστοποιητικών για τα εμπορεύματα που υπάγονται στα προαναφερόμενα καθεστώτα πρέπει να υποβάλλονται στις αρμόδιες αρχές του κράτους μέλους στο οποίο αυτά είναι αποθηκευμένα·

ότι, προκειμένου να εξασφαλίζεται η καλή διοικητική διαχείριση του εν λόγω καθεστώτος εισαγωγής και για να μη σημειώνεται υπέρβαση των ποσοτήτων που έχουν οριστεί για το 1988, πρέπει να θεσπιστούν ειδικές διατάξεις σχετικά με την υποβολή των αιτήσεων και την έκδοση των πιστοποιητικών· ότι οι διατάξεις αυτές, είτε συμπληρώνουν είτε παρεκλείνουν από τις διατάξεις του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 που θεσπίζει κοινή διαδικασία εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (3), όπως τροποποιήθηκε τελευταία από τον κανονισμό (ΕΟΚ) αριθ. 2082/87 (4)·

ότι, προκειμένου να εξασφαλιστεί η καλή λειτουργία των μηχανισμών που προβλέπονται στον παρόντα κανονισμό, πρέπει να ζητείται από τους ενδιαφερομένους η σύσταση σημαντικής εγγύησης ·

ότι, για την εφαρμογή του άρθρου 1 παράγραφος 2 του κανονισμού (ΕΟΚ) αριθ. 1314/88, πρέπει να καθοριστούν τα προϊόντα που χρησιμοποιούνται για την άμεση ανθρώπινη κατανάλωση, με αναφορά των ειδών που αποτελούν το αντικείμενο των παραδοσιακών εισαγωγών και του χρησιμοποιούμενου τύπου συσκευασίας· ότι, λαμβανομένης υπόψη της απουσίας ποσοτικού περιορισμού για τις εισαγωγές των προϊόντων αυτών, οι προϋποθέσεις σχετικά με τις αιτήσεις και την έκδοση των πιστοποιητικών πρέπει να γίνουν περισσότερο ελαστικές·

ότι η Επιτροπή Διαχείρισης Σιτηρών δεν διατύπωσε γνώμη στη προθεσμία που έθεσε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα προϊόντα των κωδικών ΣΟ 0714 10 90 και 0714 90 10, καταγωγής τρίτων χωρών που δεν αποτελούν μέλη της GATT, εκτός από τη Λαϊκή Δημοκρατία της Κίνας, υπάγο

νται στο ευνοϊκό καθεστώς που προβλέπεται στο άρθρο 1 του κανονισμού (ΕΟΚ) αριθ. 430/87 στο πλαίσιο των διατάξεων του παρόντος κανονισμού.

ΤΙΤΛΟΣ Ι

Γενικές διατάξεις

Άρθρο 2

1. Οι αιτήσεις πιστοποιητικών δεν μπορούν να αφορούν ποσότητα ανώτερη των 7 500 τόνων για κάθε ενδιαφερόμενο χωριστά, που ενεργεί για δικό του λογαριασμό, με την επιφύλαξη των διατάξεων της παραγράφου 3.

2. Η αίτηση πιστοποιητικού εισαγωγής και το εκδιδόμενο πιστοποιητικό αναφέρουν στη θέση 14 την τρίτη χώρα από την οποία κατάγεται το εν λόγω προϊόν. Το πιστοποιητικό δημιουργεί την υποχρέωση εισαγωγής από αυτή τη χώρα.

3. Για την εισαγωγή προϊόντων καταγωγής Βιετνάμ, η αίτηση πιστοποιητικού γίνεται δεκτή εφόσον συνοδεύεται από έγγραφο που φέρει η βεβαίωση και εκδίδεται από τις αρχές του Βιετνάμ για το 1988, δεδομένου ότι αυτή δεν αφορά ποσότητα μεγαλύτερη από εκείνη που αναφέρεται στη βεβαίωση.

Εντούτοις, κατά παρέκκλιση του πρώτου εδάφιου, για τα προϊόντα που έχουν εξαχθεί από το Βιετνάμ πριν από την 1η Ιανουαρίου 1988, κάθε αίτηση πιστοποιητικού γίνεται δεκτή εφόσον:

- συνοδεύεται από αντίγραφο εγγράφου που βεβαιώνει την καταγωγή και έχει εκδοθεί από τις αρχές του Βιετνάμ πριν από την 1η Ιανουαρίου 1988· το έγγραφο αυτό μπορεί να προσκομιστεί μόνο προς υποστήριξη μιας και μόνης αίτησης πιστοποιητικού,

- συνοδεύεται, επιπλέον, από βεβαίωση που έχει εκδοθεί από τις τελωνειακές αρχές κράτους μέλους της Κοινότητας και σύμφωνα με την οποία οι εν λόγω ποσότητες έχουν υπαχθεί σε καθεστώς τελωνειακής αποταμίευσης ή ελεύθερης ζώνης πριν από την 1η Ιανουαρίου 1988,

- δεν αφορά ποσότητα μεγαλύτερη από τις ποσότητες που έχουν αποθηκευτεί υπό το προαναφερθέν καθεστώς και αναφέρονται στη βεβαίωση.

Για την εφαρμογή του δεύτερου εδαφίου, η αίτηση υποβάλλεται στις αρμόδιες αρχές του κράτους μέλους στο οποίο βρίσκονται αποθηκευμένα τα προϊόντα.

Άρθρο 3

1. Οι αιτήσεις πιστοποιητικού υποβάλλονται στις αρμόδιες αρχές κάθε κράτους μέλους κάθε Δευτέρα μέχρι τις 13.00 (ώρα Βρυξελλών) και, αν αυτή η τελευταία ημέρα δεν είναι εργάσιμη, την πρώτη επόμενη εργάσιμη ημέρα.

Οι αιτήσεις πιστοποιητικού μπορούν να υποβληθούν, για πρώτη φορά, τη Δευτέρα 13 Ιουνίου 1988.

2. Τα κράτη μέλη ανακοινώνουν στην Επιτροπή με τέλεξ, και το αργότερο στις 13.00 της επόμενης ημέρας, από την ημέρα υποβολής της αίτησης που προβλέπεται στην παράγραφο 1, τις ποσότητες που αποτέλεσαν το αντικείμενο αίτησης, την καταγωγή τους καθώς και την ταυτότητα του αιτούντος.

3. Την Παρασκευή της ίδιας εβδομάδας, το αργότερο, η Επιτροπή ανακοινώνει με τέλεξ στα κράτη μέλη κατά πόσο μπορεί να δοθεί συνέχεια στις αιτήσεις. Αν οι ποσότητες για τις οποίες ζητήθηκαν τα πιστοποιητικά υπερβαίνουν τις διαθέσιμες ποσότητες, η Επιτροπή καθορίζει με τέλεξ το ενιαίο ποσοστό μείωσης των ποσοτήτων που ζητήθηκαν.

4. Με την επιφύλαξη της εφαρμογής της παραγράφου 3, τα πιστοποιητικά εκδίδονται την πέμπτη εργάσιμη ημέρα που ακολουθεί την ημέρα υποβολής της αίτησης που προβλέπεται στην παράγραφο 1, εκτός από εξαιρετικές περιπτώσεις που προσδιορίζονται από την Επιτροπή.

Τα εκδιδόμενα πιστοποιητικά ισχύουν σε ολόκληρη την Κοινότητα από την ημέρα της πραγματικής έκδοσης μέχρι το τέλος του τέταρτου μήνα που έπεται αυτής. Πάντως, αυτή η διάρκεια ισχύος δεν μπορεί να υπερβαίνει τις 31 Δεκεμβρίου του συγκεκριμένου έτους.

Άρθρο 4

Τα πιστοποιητικά περιλαμβάνουν στη θέση 20α μία από τις ακόλουθες ενδείξεις:

- Exaccion reguladora a percibir 6 % ad valorem

- Importafgift: 6 % af vaerdien

- Zu erhebende Abschoepfung: 6 % des Zollwerts

- Εισφορά προς είσπραξη: 6 % κατ' αξία

- Amount to be levied: 6 % ad valorem

- Prelevement a percevoir: 6 % ad valorem

- Prelievo da riscuotere: 6 % ad valorem

- Toe te passen heffing: 6 % ad valorem

- Direito nivelador a cobrar: 6 % ad valorem

Άρθρο 5

1. Κατά παρέκκλιση του άρθρου 12 παράγραφος 1 του κανονισμού (ΕΟΚ) αριθ. 2042/75 της Επιτροπής (1), το ποσό της εγγύησης σχετικά με τα πιστοποιητικά εισαγωγής ανέρχεται σε 50 ECU ανά τόνο.

2. Στην περίπτωση που λόγω της εφαρμογής του άρθρου 3 παράγραφος 3 η ποσότητα για την οποία εκδίδεται το πιστοποιητικό είναι μικρότερη από εκείνη για την οποία ζητήθηκε, η εγγύηση που αντιστοιχεί στη διαφορά αποδεσμεύεται.

3. Οι διατάξεις του άρθρου 5 παράγραφος 1 τρίτη περίπτωση του κανονισμού (ΕΟΚ) αριθ. 3183/80 δεν εφαρμόζονται.

Άρθρο 6

Κατά παρέκκλιση του άρθρου 8 παράγραφος 4 του κανονισμού (ΕΟΚ) αριθ. 3183/80, η ποσότητα που τίθεται σε ελεύθερη κυκλοφορία δεν μπορεί να υπερβαίνει εκείνη που αναγράφεται στις θέσεις 10 και 11 του πιστοποιητικού εισαγωγής· ο αριθμός 0 αναγράφεται, για το σκοπό αυτό, στη θέση 22 του εν λόγω πιστοποιητικού.

ΤΙΤΛΟΣ ΙΙ

Εισαγωγές προϊόντων που χρησιμοποιούνται για την άμεση ανθρώπινη κατανάλωση

Άρθρο 7

Οι διατάξεις του τίτλου Ι δεν εφαρμόζονται κατά την εισαγωγή προϊόντων που υπάγονται στους κωδικούς ΣΟ 0714 10 90 και 0714 90 10, τα οποία χρησιμοποιούνται για ανθρώπινη κατανάλωση σε άμεσες συσκευασίες και των οποίων το καθαρό περιεχόμενο δεν υπερβαίνει τα 28 χιλιόγραμμα είτε νωπών και ολόκληρων, είτε κατεψυγμένων αποφλοιωμένων και έστω και τεμαχισμένων, κατά τη διεξαγωγή των τελωνειακών διατυπώσεων για τη θέση σε ελεύθερη κυκλοφορία, με την επιφύλαξη των διατάξεων του παρόντος τίτλου.

Άρθρο 8

1. Η αίτηση πιστοποιητικού εισαγωγής και το εκδιδόμενο πιστοποιητικό αναφέρουν στη θέση 14 την τρίτη χώρα από την οποία κατάγεται το εν λόγω προϊόν. Το πιστοποιητικό δημιουργεί την υποχρέωση εισαγωγής από αυτή τη χώρα.

2. Τα πιστοποιητικά εισαγωγής περιλαμβάνουν στη θέση 20α μία από τις ενδείξεις που αναφέρονται στο άρθρο 4.

3. Τα κράτη μέλη ανακοινώνουν αμέσως με τέλεξ στην Επιτροπή τις ποσότητες που αποτέλεσαν το αντικείμενο αίτησης, την καταγωγή τους καθώς και την επωνυμία του αιτούντος.

Το πιστοποιητικό εκδίδεται την τρίτη εργάσιμη ημέρα που ακολουθεί την ημέρα υποβολής της αίτησης, εκτός αν η Επιτροπή γνωστοποιήσει με τέλεξ στις αρχές του κράτους μέλους ότι δεν πληρούνται οι προϋποθέσεις για την ικανοποίηση των αιτήσεων. Τα εκδιδόμενα πιστοποιητικά ισχύουν σε ολόκληρη την Κοινότητα, από την ημέρα της πραγματικής έκδοσης τους μέχρι το τέλος του τέταρτου μήνα που έπεται αυτής. Πάντως η διάρκεια ισχύος, δεν μπορεί να υπερβεί τις 31 Δεκεμβρίου του συγκεκριμένου έτους.

4. Το ποσό της εγγύησης σχετικά με το πιστοποιητικό εισαγωγής ανέρχεται σε 15 ECU ανά τόνο.

5. Οι διατάξεις του άρθρου 5 παράγραφος 1 τρίτη περίπτωση του κανονισμού (ΕΟΚ) αριθ. 3183/80 δεν εφαρμόζονται.

6. Εφαρμόζονται οι διατάξεις του άρθρου 3 παράγραφοι 1 και 2 και του άρθρου 6.

Άρθρο 9

Ο παρών κανονισμός αρχίζει να ισχύει την όγδοη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαΐου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 43 της 13. 2. 1987, σ. 9.

(2) ΕΕ αριθ. L 123 της 17. 5. 1988, σ. 1.

(3) ΕΕ αριθ. L 338 της 13. 12. 1980, σ. 1.

(4) ΕΕ αριθ. L 195 της 16. 7. 1987, σ. 11.

(1) ΕΕ αριθ. L 213 της 11. 8. 1975, σ. 5.